b'\n_START_ARTICLE_\nOdaiba\n_START_PARAGRAPH_\nOdaiba (jap. \xe3\x81\x8a\xe5\x8f\xb0\xe5\xa0\xb4), joskus my\xc3\xb6s Daiba, on keinotekoinen saari Tokionlahdessa. Hallinnollisesti saari kuuluu Minaton, K\xc5\x8dt\xc5\x8dn ja Shinagawan erillisalueisiin.\n_START_SECTION_\nHistoria\n_START_PARAGRAPH_\nSaaren rakentaminen aloitettiin Tokugawa-sh\xc5\x8dgunaatin aikana vuonna 1853 ja sen oli alun perin tarkoitus toimia linnoituksena ja suojata Tokiota merelt\xc3\xa4 tulevia hy\xc3\xb6kk\xc3\xa4yksi\xc3\xa4 vastaan. Ensisijaisena uhkana tuolloin oli kommodori Matthew Perryn laivasto, joka oli saapunut alueelle._NEWLINE_Vuonna 1928 Dai-San Daiba (\xe7\xac\xac\xe4\xb8\x89\xe5\x8f\xb0\xe5\xa0\xb4) eli "Patteri numero 3" kunnostettiin ja avattiin yleis\xc3\xb6lle._NEWLINE_Saaren kehitt\xc3\xa4minen uudelleen alkoi Tsukubassa pidetyn vuonna 1985 Expo \xc2\xb485 -maailmann\xc3\xa4yttelyn menestyksen my\xc3\xb6t\xc3\xa4. Japanin talous oli korkeasuhdanteessa ja Odaibasta p\xc3\xa4\xc3\xa4tettiin tehd\xc3\xa4 tulevaisuuden asumisen esittelykappale. Hankkeen kustannukset olivat yli 10 miljardia Yhdysvaltain dollaria ja sen oli tarkoitus toimia itsen\xc3\xa4isen\xc3\xa4 ja muista riippumattomana kotina jopa 100\xc2\xa0000 asukkaalle. Japanin talous kuitenkin romahti vuonna 1991 ja vuoteen 1995 menness\xc3\xa4 Odaiba oli k\xc3\xa4yt\xc3\xa4nn\xc3\xb6ss\xc3\xa4 joutomaata._NEWLINE_Vuonna 1996 alue kaavoitettiin uudelleen ja se her\xc3\xa4si henkiin. Alueelle rakennettiin hotelleja ja ostoskeskuksia ja useat suuryritykset, muun muassa Fuji TV, siirsiv\xc3\xa4t p\xc3\xa4\xc3\xa4konttoreitaan alueelle.'